P. Hrušovský, predseda NR SR: (2004-10-28):
S. Zubo, poslanec: Vážený pán predseda, vážení páni ministri, vážené kolegyne, vážení kolegovia, v súlade s platnými právnymi normami interpelujem ministra obrany Slovenskej republiky pána Juraja Lišku s nasledujúcou interpeláciou. Vážený pán minister, v Bratislave na ulici Košická 9 pri Dulovom námestí sa nachádza špecializované vojenské zdravotné zariadenie Posádková ošetrovňa v podriadenosti veliteľa posádky Bratislava. Je to účelové zariadenie, ktorého úlohou je nepretržité zabezpečovanie zdravotnej starostlivosti príslušníkov Ozbrojených síl Slovenskej republiky umiestnených na území hlavného mesta Slovenskej republiky Bratislavy. Zdravotnú starostlivosť pre 4 200 pacientov poskytuje zdravotnícky personál v počte 5 lekárov a 10 stredných zdravotných pracovníkov. Títo zabezpečujú ambulantnú, hospitačnú i nepretržitú prevádzku, ako i komplexné riešenie špecifík vojenského zdravotníctva. Celý objekt je upravený účelovo na poskytovanie zdravotnej starostlivosti a zabezpečuje 24-hodinovú lekársku pohotovostnú službu posádke Bratislava. Toto zdravotné zariadenie zároveň zabezpečuje v plnom rozsahu všetky medzinárodné i vnútroštátne akcie, zabezpečuje výcvikové aktivity pre príslušníkov útvarov a zariadení. Spĺňa prísne kritériá úrovne zdravotného zabezpečenia, ktoré sú požadované pri začleňovaní našej armády do európskych bezpečnostných štruktúr i NATO. Pravidelne poskytuje či, lepšie povedané, poskytovalo zdravotné zabezpečenie vojenským zahraničným delegáciám, medzinárodným podujatiam organizovaných na území hlavného mesta Slovenskej republiky Bratislavy. Vážený pán minister, zdravotný personál tohto zariadenia pri pohovoroch koncom júna tohto roku bol vyrozumený o tom, že pracovisko bude dňa 30. septembra 2004 zrušené bez náhrady a že viacerí zamestnanci dostanú výpovede. Nielen zamestnanci, ale celá vojenská civilná verejnosť, ktorej dlhoročne boli poskytované zdravotné služby, bola týmto rozhodnutím podráždená a šokovaná. Verejnosť má názor, že nebol daný nijaký vecný podklad na takýto postup ministerstva, ktorý zároveň považujem za hrubé porušenie ústavného práva na poskytovanie zdravotnej starostlivosti najmä bývalých profesionálnych vojakov, civilných zamestnancov armády, ako aj ich rodinných príslušníkov. Z uvedeného dôvodu sa verejnosť dožaduje zrušenia tohto rozhodnutia ministerstva a obnovenia činnosti príslušného zariadenia. Vzhľadom na nejasnosť pohnútok a príčin, pre ktoré došlo k zrušeniu predmetného zdravotného zariadenia, si vám dovoľujem, vážený pán minister, položiť nasledujúce otázky: 1. Aké boli motívy uvedeného, podľa mňa nehumánneho, postupu úradníkov vášho ministerstva? Neslúžili tieto opatrenia ako predpríprava privatizácie lukratívneho, na náklady štátu zrekonštruovaného objektu prakticky v centre Bratislavy pre vopred vybraného záujemcu? 2. Ako mienite vyriešiť otázku ďalšieho poskytovania zdravotnej starostlivosti tým, ktorým ju svojím rozhodnutím beriete? 3. Aké opatrenia ste prijali na to, aby nevyšli navnivoč finančné prostriedky daňových poplatníkov, vynaložené na vybudovanie tohto špeciálneho a drahého zdravotníckeho zariadenia? 4. Ako sa mienite postarať o vysokokvalifikovaný zdravotnícky personál v tomto zariadení? 5. Ako mienite reagovať na skutočnosť, že od nemorálnosti uvedeného postupu boli nútení abdikovať bývalí profesionálni vojaci, ako aj členovia Slovenského zväzu protifašistických bojovníkov s hlavným veliteľom Ozbrojených síl Slovenskej republiky prezidentom Slovenskej republiky s požiadavkou o korekcie rozhodnutia Ministerstva obrany Slovenskej republiky? Ďakujem.